རྒྱ་གར་ལྷོ་ཕྱོགས་སེ་ར་ཐེག་ཆེན་གླིང་ནི་བོད་མི་བཙན་བྱོལ་བ་རྣམས་ཐོག་མར་གནས་ཆགས་སྐབས་ས་འདིའི་ནགས་ཚལ་སྟུགས་པོ་བྲེགས་ནས་ས་ཞིང་དང་དགོན་གྲོང་དུ་བསྒྱུར་པ་ཞིག་རེད།ས་དབྱིབས་ཀྱང་རྒྱ་ཐང་ཡངས་ཤིང་ལོ་ཏོག་གི་སྐྱེ་འཕེལ་བཟང་ལ།ཆར་ཆུ་དུས་སུ་བབསཔའི་ས་ཆ་ཞིག་ཡིན།གཡས་གཡོན་གྱི་རི་ཀླུང་ནགས་ཚལ་སྟུགས་ཤིང་།གཅན་གཟན་དང་བྱ་བྱིའུ་སྣ་མང་འཛོམས་པའི་རང་བྱུང་གི་བཀོད་པའང་ཤིན་ཏུ་མཛེས།རྒྱ་གར་རྒྱལ་ཡོངས་ནང་གནམ་གཤིས་ཀྱི་ཚ་དྲོད་མཉམ་ཤོས་དང་།ཁོར་ཡུག་དུས་བཞིར་སྔོ་ལྗང་དུ་གནས་པའི་ཞི་བདེའི་ཡུལ་ཁམས་ཤིག་ཡིན།ཕྱི་ཟླ་༢པའི་རྗེས་ནས་དྲོད་ཚད་ནས་རིམ་བཞིན་འཕར་ཏེ་ཕྱི་ཟླ་༥པར་སླེབས་དུས་དྲོད་ཚད་ཀྱི་ལྷག་ཡིན།ཕྱི་ཟླ་༥ནས་ཆར་པ་འབབ་འགོ་ཚུགས་ཏེ་ཕྱི་ཟླ་༧སླེབས་དུས།དྲོད་ཚད་མར་བབ་འགྲོ།དེ་དུས་ནི་ས་གཞི་ཐམས་ཅད་བརླན་གཤེར་གྱིས་ཁྱབ་པས་སློབ་གཉེར་བ་ཚོས་གྱོན་གོས་དྲོན་མོམདང་།ཆར་གདུགས་རེ་གྲ་སྒྲིག་བྱ་ཡི་ཡོད།སྐབས་དེ་དུས་ནི་དགོན་པའི་རྒྱབ་ལོགས་ཀྱི་ནགས་ཚལ་ཆེན་མོར་རྩེ་ཤེང་མེ་ཏོག་རྣམས་ཆེས་རྒྱས་པའི་སྐབས་ཡིན་པས་མཚམས་རེ་གྲྭ་ཕྲུག་ལོ་ཆུང་ཚོས་གཟའ་མིག་དམར་གུང་སེང་ཉིན།ཤིང་ནགས་སུ་འཆམ་འཆམ་འགྲོ་སྐབས་ནགས་འགྲམ་དུ་གླང་ཆེན་དང་།སྟག་གཟིག།ཤྭ་བ་སོགས་ཀྱང་མང་དུ་མཐོང་གིན་ཡོད།ཕྱི་ཟླ་༨ཟླ་དཀྱིལ་དུ་སླེབས་ཚེ་ཆར་དུས་ཡོལ་ཟིན་པས་སྤྲིན་པ་དང་སྨུག་པ་སོགས་ཀྱིས་མ་སྒྲིབ་པའི་དགུང་སྔོན་དྭངས་ཤིང་།རྒྱ་མཚོ་ནས་ལྡང་བའི་དྭང་བསིལ་ཀྱི་རླུང་བུས་ཉིན་མཚན་ཁོར་མོ་ཡག་ཏུ་ལུས་ཀྱི་འབྱུང་ཁམས་ཐམས་ཅད་སྙོམ་པར་བྱེད།དེ་ནས་རིམ་བཞིན་དྲོད་ཚད་ཇེ་དམའ་རུ་ཕྱིན་ནས་ཕྱི་ཟླ་དང་པོའམ་བོད་ཟླ་བཅུ་གཉིས་ལ་སླེབས་ཚེ་དྲོད་ཚད་ཕལ་ཆེར་འོག་ལ་བབ་འགྲོ།སྐབས་དེ་དུས་ནི་རྒྱ་གར་ལྷོ་ཕྱོགས་སུ་གནམ་གཤིས་ཆེས་གྲང་བའི་སྐབས་ཡིན་མོད་རྒྱ་གར་ཡུལ་མི་རྣམས་ཀྱིས་འབྲས་དང་མ་རྨོས་ལོ་ཏོག།ཞོག་ཁོག་སོགས་ཡུར་ཆུ་ལ་བརྟེན་ནས་དུས་བཞིར་འདེབས་ཤིང་འབྲས་བུ་ཡང་བརྔ་ཐུབ་ཀ་རྒྱུ་ཡོད།གཞན་ཡང་སྔོ་ཚལ་དང་།ཤིང་ཏོག་གི་རིགས་རྣམས་ཀྱང་དུས་བཞིར་ཅི་འདོད་ལྟར་ལོངས་སུ་སྤྱོད་ཆོག་པས་རང་བྱུང་ཁུར་ཡུག་གི་མཛེས་སྡུག་ལ་དགའ་བའི་ཡུལ་སྐོར་བ་ཡང་གང་མང་ཕེབས་ཀྱི་ཡོད།ཁྱེད་རྣམ་པས་དུས་ཀྱི་ཁོམ་པ་ཡོད་ཚེ་འདི་ཕྱོགས་སུ་སྤྲོ་སེང་ལ་ཕེབས་པར་དགའ་བསུ་ཞུ།།